Tamatieplant | Tannie Frannie
My dogter het twee tamatieplantjies sommer by Walmart gekoop, in twee groot potte oorgeplant en vertroetel. Die een is ‘n “beef steak tomato”, die ander een klein kersietamatietjies. Onder haar liefderike sorg blom die plante letterlik en figuurlik, ons gaan een van die dae begin oes.
My skoonseun en ek verjaar op dieselfde dag. Hulle nooi ‘n paar vriende oor en “grill” op die Amerikaanse manier. Daar is ballonne en feestelike papierritse. Ons kry elkeen ‘n koek (sjokolade en grondboontjiebottervulsel vir Paul; vanielje met soutkaramelversiersel en dolce delizio-vulsel vir my) en daar word twee keer “Happy Birthday” gesing.
Ek sit op die houtstoep en kyk uit oor die groen panorama, hou die maan dop soos wat dit stadig aan die suidekant deur die lug oor die boomtoppe beweeg. Dis nogal ‘n mylpalerige verjaarsdag, ek het soms, destyds in Suid-Afrika soos wat die D-dag stadigaan nadergeskuif het, vaagweg gedink ek sou die een of ander vierinkie moes reël, maar hóé of wát, dit was die vraag…
En kyk nou net: ‘n heerlike somersverjaarsdag vir hierdie suidelike wintersbaba!
Ek en daardie tamatieplante is ewe gelukkig…
33 thoughts on “Tamatieplant”
Julie 7, 2020 om 4:14 vm
Dis te lekker Frannie, n eie koek! Jy is omtret bederf. Nou het jy die koue verjaardag vrygespring en n warm verjaardag gehou. Jy lyk te pragtig en ook baie sjarmant so saam met jou liew skoonseun saam. Het jul toe lekker ge”grill”? Daardie tamaties beter nou aankom sodat jul kan smul aan hulle. Geluk nog met jou verjaarsdag.
Julie 7, 2020 om 4:18 vm
Baie dankie, Scrapy – mens sou nie vir ‘n beter skoonseun kon wens nie. Dink ek moet nog hier kom vertel van daardie “grill”, dis splinternuut en “state of the art” – ek noem dit die “Rolls Royce” en iemand anders het daarna verwys as “the Behemoth”!
Julie 7, 2020 om 4:25 vm
Haha, nou vertel jy my! Jy kan gerus bietjie vertel en wys ook. Wat grill hulle?
Julie 7, 2020 om 4:35 vm
Meestal sulke stroke vetterige spek en hamburger patties… Paul het egter al baie lekker “ribs” gemaak en vandag was daar tot smaaklike boerewors wat hy in ‘n winkel in Florida ontdek het.
Julie 8, 2020 om 8:54 nm
Dis nou iets wat nie in my lyn van te lekker is daardie spek en hanburger patties. Lekker ou boerewors bly darem maar ideaal.
Julie 7, 2020 om 5:07 vm
Vreugdevol en vredevol. Jou belewenis daar oor die water.
Julie 7, 2020 om 1:27 nm
Dis ‘n goeie opsomming, Vuurvlieg!
Julie 7, 2020 om 5:16 vm
Jy is sommer ekstra geseënd met hierdie belangrike verjaarsdag, daar oorkant die waters by die kinders, Frannie. Jy lyk gelukkig en pragtig.
Julie 7, 2020 om 1:28 nm
Dis waters waar rus is en ‘n verkwikking van die siel, liewe Una.
Julie 7, 2020 om 5:41 vm
Hoe wonderlik is dit om te lees dat jy ‘n lekker verjaarsdag gehad het.
Julie 7, 2020 om 1:29 nm
Ek wonder oor jou seun, Anne – kon hy al teruggaan?
Julie 7, 2020 om 6:53 nm
Dankie dat jy omgee: na drie maande hier het hy ‘n ‘repatriation flight’ na Duitsland gekry en van daar kon hy na Noorwee toe vlieg. Sy vrou en dogters is SO bly dat hy nou by die huis is!
Julie 7, 2020 om 6:55 nm
Dis gemengde gevoelens, ne – jy is bly vir jou kinders en kleinkinders maar ai, die verlange in jou eie hart.
Julie 7, 2020 om 6:57 nm
Dit is waar, maar ek weet hy is waar hy hoort.
Julie 7, 2020 om 5:48 vm
Dit lyk na n feestelike verjaarsdag Frannie.
Julie 7, 2020 om 1:30 nm
Vir seker, Aletta!
Julie 7, 2020 om 8:24 vm
Happy birthday, Frannie
Julie 7, 2020 om 1:31 nm
Thank you so much, Mary – also for popping in along with Google ❤
Julie 7, 2020 om 8:35 vm
Baie geluk met die verjaardag, Frannie. Hoe lekker klink die grill en die koeke daar in die vreemde. En jy lyk pragtig!
Julie 7, 2020 om 1:32 nm
Baie dankie, liewe Hester!
Julie 7, 2020 om 9:48 vm
Veels geluk, liefste Frannie. Jy is en lyk pragtig.
Julie 7, 2020 om 1:33 nm
Awww, dankie Toortsie!
Julie 7, 2020 om 6:21 nm
Julie 7, 2020 om 9:52 vm
Baie geluk met tannie se verjaarsdag!! Hope seen, vrede en liefde 💐
Baie dankie – dis presies wat ek beleef!
Julie 7, 2020 om 10:05 vm
Ag en terwyl ek nou heeltemal mosterd na die maal is, sal ek vir jou uit my hart sing “Laat Heer u seên op Ta Frannie daal” lieflike dae wat voorlë vir jou.
Julie 7, 2020 om 1:36 nm
Baie dankie, liewe Dirkie! Iewers vorentoe sal hierdie lieflike dae steeds my hart verbly.
Julie 7, 2020 om 10:14 vm
Baie geluk Frannie en hier volg Veels geluk liewe maatjie (times twice). Ek dink ek weet hoekom verjaarsdag so jolig was. Dit is daardie vrug draende die variëteit dagga plantjie wat mens in Amerika kry.
Julie 7, 2020 om 10:18 vm
“Beef steak tamato” daar is ʼn rede waarom dit met aanhalingstekens geskryf is, nudge nudge wink. En daar die vulsel van jou koek…
Julie 7, 2020 om 2:09 nm
Die Amerikaners is taamlik prosaïes met hulle benaminge – vanieljekoek is sommer “white cake” en die mooiste rantjies word eenvoudig “Blue Ridge” genoem.
Julie 7, 2020 om 1:37 nm
Aaa, ‘n Afrikaanse liedjie – baie dankie! (Vermoed die Afrikadagga is van beter gehalte!)
Julie 7, 2020 om 7:45 nm
Nou hoe verjaar jy vir my weg… moet darem vir jou sing. Seënwense vir die jaar wat voorlê Frannie. Jy lyk pragtig… Silver???
Julie 7, 2020 om 9:26 nm
Dankie, liewe Kameel. Silver? Nee, jong, hy het my nou-die-dag na die rit op die Harley kom aflaai en dit was die laaste sien tot nou toe. Gelukkig voel ek vere!